KIRJALLINEN KYSYMYS P-1827/00

esittäjä(t): Raimon Obiols i Germà (PSE) neuvostolle

(5. kesäkuuta 2000)

Aihe: EU:n ja Algerian assosiaatiosopimus

EU:n ja Algerian assosiaatiosopimusneuvotteluissa päästiin pitkän odotusajan jälkeen uuteen vaiheeseen. Uusi neuvottelukierros EU:n ja Algerian välillä alkoi komission teknisten ja neuvoston poliittisten teemojen käsittelyllä. Viime toukokuun 12. päivänä pidettiin Lissabonissa ministeritason kokous, jossa unionin troikka ministerineuvoston tämänhetkisen puheenjohtajan Jaime Gaman johdolla tarkasteli Euroopan ja Algerian välisiä suhteita ja jota edelsi diplomaattien kokous.

Näiden neuvottelujen täytyisi saattaa uudelleen käyntiin EU:n ja Algerian poliittinen vuoropuhelu, joka sopivaa tahtia edeten johtaisi molempia osapuolia tyydyttävään assosiaatiosopimukseen.

Kun otetaan huomioon Algerian kanssa viimeksi kuluneina viikkoina käydyt keskustelut

- mitkä ovat neuvoston suuntaviivat ja prioriteetit Algerian assosiaatiosopimukseen liittyvissä poliittisissa keskusteluissa ja neuvotteluissa?

- Mikä on neuvoston mielestä EU:n ja Algerian assosiaatiosopimuksen realistisin neuvottelu- ja allekirjoittamisaikataulu?

Vastaus

(28. syyskuuta 2000)

Neuvosto sopi vuonna 1997 Algerian kanssa käytävän poliittisen vuoropuhelun tehostamisesta ministeritasolla myös Algerissa seuraavien suuntaviivojen pohjalta: solidaarisuus Algerian väestöä kohtaan, kaiken terrorismin ja turhan väkivallan tuomitseminen, perusvapauksien, ihmisoikeuksien ja demokratiaperiaatteen täysimääräinen kunnioittaminen, poliittisten ja taloudellisten uudistusten tukeminen sekä uuden EuroVälimeri-assosiaatiosopimuksen neuvotteleminen. Ensimmäinen tapaaminen järjestettiin Luxemburgin puheenjohtajakaudella 26. marraskuuta 1997 ja sen jälkeen kokouksia on pidetty Algerissa 19. ja 20. tammikuuta 1998, Wienissä 21. lokakuuta 1998, Algerissa 3. marraskuuta 1999 ja viimeinen kokous oli Lissabonissa 12. toukokuuta 2000. Tämän vuoden toisella puoliskolla puheenjohtajavaltio Ranska aikoo myös järjestää tällaisen poliittisen vuoropuhelun piiriin kuuluvan kokouksen.

Kaikissa näissä yhteyksissä Algerian viranomaisten kanssa neuvosto on kiinnittänyt huomiota siihen, että terrorismin torjuntaa ei voida käyttää tekosyynä ihmisoikeusrikkomuksille, ja että kaikenlainen sorto ja väärinkäytökset olisi estettävä. Neuvosto on myös vakuuttunut hallituksen ja opposition välisen vuoropuhelun tarpeellisuudesta. Lissabonissa 12. toukokuuta pidetyssä viimeisessä kokouksessa puheenjohtajavaltio korosti erityisesti sitä, että neuvosto tukee presidentti Bouteflikan kansallisia sovittelupyrkimyksiä, sekä antoi tukensa taloudelliselle ja sosiaaliselle uudistusprosessille ja demokratian, ihmisoikeuksien ja perusvapauksien edistämiselle. Puheenjohtajavaltio ilmaisi EU:n olevan huolestunut ilmoituksista, jotka liittyvät vangitsemisiin, laittomiin pidätyksiin, kidutukseen sekä kadonneiden ihmisten kohtaloon.

Neuvosto on tyytyväinen Algerian viranomaisten päätökseen aloittaa uudelleen assosiaatiosopimusta koskevat neuvottelut. Toinen neuvottelukierros pidettiin 14. huhtikuuta ja sen aikana tehtiin kokonaisarvio neuvotteluista sekä edistyttiin merkittävästi taloudellista yhteistyötä koskevassa luvussa. Teknisen tason epävirallinen kokous pidetään Algerissa 11. heinäkuuta ja sen jälkeen on tarkoitus pitää syksyllä Brysselissä virallinen kokous. Neuvosto toivoo, että nämä neuvottelut johtavat pikaisesti assosiaatiosopimuksen tekemiseen Algerian kanssa, ja rohkaisevat myös muita maita Syyria ja Libanon joiden kanssa neuvottelut ovat meneillään, nopeuttamaan neuvotteluprosessia.